মমতা বন্দ্যোপাধ্যায়ের রাজনৈতিক জীবনটাই হল ‘স্কোয়্যার দ্য সার্কল’। বৃত্তকে বর্গক্ষেত্রে পরিণত করা। অর্থাৎ, কঠিন কাজ সম্পাদন। অসম্ভবের সঙ্গে প্রতিযোগিতা এবং টিকে থাকা। এই প্রবাদে ‘সার্কল’ কথাটি প্রণিধানযোগ্য। মমতা বন্দ্যোপাধ্যায়ের জীবনে আরও একটি ‘সার্কল’ বা বৃত্ত সম্পূর্ণ হল সিঙ্গুরে। সিঙ্গুর তাঁর রাজনৈতিক জীবনে একটি বর্ণিল ‘ডাইকটমি’। বামেদের আবহমান কালের ‘চলছে না, চলবে না’র বিপরীতে মমতা বন্দ্যোপাধ্যায়ের আন্দোলনকেও সেই সময় এক দিকচক্রবালগ্রাসী ‘না-না’র নেতিনৃত্য বলে মনে করেছিল কোনও কোনও মহল। কেউ কেউ মনে করেছিলেন, বিরোধীনেত্রীর কোনও ‘ভিশন’ নেই, কেবল বিরোধিতার জন্যই বিরোধিতা করেন তিনি !
অসমর্থনের অন্ধ শূন্যে দাঁড়িয়েও মমতা বন্দ্যোপাধ্যায় ঘূর্ণিস্রোত থেকে মুখ ফেরাননি। আরও শক্ত হয়েছেন। অন্য পথ খুঁজেছেন। সেই যাত্রাপথেই সিঙ্গুর এক মাইলফলক। এক চিরন্তন প্রতীক। কেননা, ২০০৬ সালে সিঙ্গুরে পা রেখেই নিজের রাজনৈতিক জীবনের মোড় ঘোরাতে সমর্থ হয়েছিলেন মমতা। সেই পথেই পৌঁছেছিলেন নন্দীগ্রামের জমি আন্দোলনে। কিন্তু সিঙ্গুর থেকে টাটাগোষ্ঠীর বিদায়ক্ষণটিকে মমতা বন্দ্যোপাধ্যায়ের রাজনৈতিক জীবনের এক গভীর সংকট-কোণ হিসেবেই দেখা হয়। যা প্রকারান্তরে পশ্চিমবঙ্গেরই ‘সেটব্যাক’, পিছিয়ে পড়া। সিঙ্গুর মামলায় হাইকোর্টের রায় সেই ধারণাকে আরও দৃঢ় করেছিল। কিন্তু সুপ্রিম কোর্টের রায় এল হঠাৎ আলোর ঝলকানির মতো। তাতেই ঝলমল করে উঠল তৃণমূলের 
জমি-আন্দোলনের চিত্ত। মুখ্যমন্ত্রী হওয়ার পরে মমতা বন্দ্যোপাধ্যায় মাত্র দু’বার গিয়েছিলেন সিঙ্গুরে। জমি-জটিলতার কারণে যেতে পারেননি। নিশ্চয়ই তাঁর মনে বৃত্ত সম্পূর্ণ না-হওয়ার অসম্পূর্ণতা ছিল। সেই অসম্পূর্ণতার মেঘ কেটেছে। মমতা বন্দ্যোপাধ্যায়ের আন্দোলনে ন্যায্যতার সিলমোহর পড়েছে। ঐতিহাসিকতার ছায়াপাত ঘটেছে। জয়গৌরবে তিনি ফিরে যেতে পেরেছেন সিঙ্গুরের কৃষকদের কাছে। ফিরিয়ে দিয়েছেন তাঁদের জমির দলিল।
হয়তো আরও একটি নতুন উৎসবের সূচনা। হয়তো ক্ষতিপূরণের অনুষ্ঠানে জৌলুস, গান, তারকাসমাবেশ। কিন্তু উচ্ছ্বাসে ভেসে যায়নি লক্ষ্য। বরং জয়োৎসবের গৌরবদিনেই মমতা বন্দ্যোপাধ্যায় তাঁর পরবর্তী লক্ষ্যের কথা ঘোষণা করে দিয়েছেন। আগেও টাটাগোষ্ঠীর প্রতি বাংলায় শিল্প করার আহ্বান রেখেছিলেন। আবারও রাখলেন সিঙ্গুরের মঞ্চ থেকে। তিক্ততার বিহ্বলতা কাটিয়ে শিল্পমানচিত্রে উজ্জ্বলতা আনার সংকল্পে একযোগে কাজ করার প্রস্তাব দিয়েছেন তিনি। প্রায় হাজার একর জমিকে কেন্দ্র করেই যত সমস্যা। সেই হাজার একর পরিমাণ জমিই তিনি টাটাগোষ্ঠীকে অন্যত্র দিতে চেয়েছেন। অর্থাৎ, কৃষির জয়জয়কারের দিনেও শিল্পের দৈন্য তিনি ভোলেননি। বুঝিয়ে দিয়েছেন, শিল্পের হাল ফেরাতে তিনি প্রতিজ্ঞ। আশা করা যায়, এই মনোভাব আগামিদিনে এ রাজ্যের সার্বিক ‘ফেসলিফ্ট’ ঘটাবে। সিঙ্গুরের জমি কৃষকদের ফিরিয়ে দিতে হবে, এমন রায়ের পরে শিল্পের ভবিষ্যৎ নিয়ে দুশ্চিন্তা দানা বেঁধেছিল অনেক মহলে। শিল্পের জন্য মমতার উদ্বেগ কিছুমাত্র বেঁচে আছে কি না— প্রশ্ন ছিল তা নিয়েও। বৃত্ত সম্পূর্ণ করার দিনেই মুখ্যমন্ত্রী সেসব প্রশ্নের উত্তর দিয়ে দিলেন।